CELEX: 62019TN0635
Language: sl
Date: 2019-09-25 00:00:00
Title: Zadeva T-635/19: Tožba, vložena 25. septembra 2019 – Fondazione Cassa di Risparmio di Pesaro in drugi/Komisija

11.11.2019   
            
            
               SL
            
            
               Uradni list Evropske unije
            
            
               C 383/72
            
         
      Tožba, vložena 25. septembra 2019 – Fondazione Cassa di Risparmio di Pesaro in drugi/Komisija
      (Zadeva T-635/19)
      (2019/C 383/80)
      Jezik postopka: italijanščina
      
         Stranke
      
      
         Tožeče stranke: Fondazione Cassa di Risparmio di Pesaro (Pesaro, Italija), Montani Antaldi Srl (Pesaro), Fondazione Cassa di Risparmio di Fano (Fano, Italija), Fondazione Cassa di Risparmio di Jesi (Jesi, Italija), Fondazione Cassa di Risparmio della Provincia di Macerata (Macerata, Italija) (zastopnika: A. Sandulli in B. Cimino, odvetnika)
      
         Tožena stranka: Evropska komisija
      
         Predlogi
      
      Tožeče stranke Splošnemu sodišču predlagajo, naj:
      
                  —
               
               
                  ugotovi nepogodbeno odgovornost Evropske komisije, ker je z nezakonitimi navodili, danimi italijanskim nacionalnim organom, preprečila dokapitalizacijo družbe Banca delle Marche s strani sklada Fondo Interbancario italiano per Tutela dei Depositi;
               
            
                  —
               
               
                  Evropski komisiji naloži povračilo škode, nastale tožečim strankam, v višini, ki je ocenjena v skladu z merili, navedenimi v obrazložitvi, ali v znesku, za katerega Splošno sodišče šteje, da je pravičen;
               
            
                  —
               
               
                  Evropski komisiji naloži plačilo stroškov.
               
            
         Tožbeni razlogi in bistvene trditve
      
      Tožeče stranke v utemeljitev tožbe navajajo štiri tožbene razloge.
      
                  1.
               
               
                  Prvi tožbeni razlog: dopustnost odškodninskega zahtevka.
                  
                              —
                           
                           
                              Tožeče stranke v zvezi s tem navajajo, da je nastala škoda pripisljiva evropski instituciji kljub temu, da je ukrepe za likvidacijo družbe Banca Marche formalno sprejel nacionalni organ. Banca d’Italia namreč v zvezi s tem ni izvajala nobene diskrecijske pravice, temveč je ravnala v skladu z natančnimi navodili, ki ji jih je dala Evropska komisija. Poleg tega je bila zaradi načina, kako je Komisija izvajala svoje pristojnosti, tožečim strankam odvzeta možnost, da pri Splošnem sodišču vložijo redno ničnostno tožbo, in je odškodninska tožba zato edina postopkovna možnost za uveljavljanje pravnega sredstva.
                           
                        
            
                  2.
               
               
                  Drugi tožbeni razlog: huda ali očitna kršitev prava Unije.
                  
                              —
                           
                           
                              Tožeče stranke v zvezi s tem navajajo, da je Evropska komisija dokapitalizacijo družbe Banca Marche s strani sklada F.I.T.D. preprečila zaradi domneve, da bi ukrep pomenil državno pomoč. Vendar pa je sklad Fondo interbancario subjekt zasebnega prava, ki uporablja zasebna sredstva in nad katerim nadzora ne izvaja noben javni organ, kot je sicer nedavno ugotovilo tudi Splošno sodišče v zadevi Tercas/Komisija (združene zadeve T-98/16, T-196/16 in T-198/16). Šlo je torej za popolnoma zakonito reševanje po tržnih pravilih. Kršitev se izkaže za hudo in očitno glede na jasen normativni okvir na tem področju, jasno in ustaljeno sodno prakso sodišč Unije in neobstoj diskrecijske pravice Evropske komisije.
                           
                        
            
                  3.
               
               
                  Tretji tožbeni razlog: obstoj škode.
                  
                              —
                           
                           
                              Tožeče stranke v zvezi s tem navajajo, da so bila izpodbijana ravnanja Evropske komisije učinkoviti in edini vzrok za škodo, ki je nastala tožečim strankam. Iz postopkovnih dokumentov namreč jasno izhaja: (i) da so italijanski organi poskusili doseči kakršno koli alternativno rešitev namesto likvidacije in da je to preprečilo nasprotovanje Evropske komisije; (ii) da bi te alternativne rešitve neizmerno zmanjšale škodljive posledice za delničarje in imetnike obveznic.
                           
                        
            
                  4.
               
               
                  Četrti tožbeni razlog: povrnitev škode.
                  
                              —
                           
                           
                              Tožeče stranke v zvezi s tem navajajo, da je škoda ocenjena z upoštevanjem preostale vrednosti, ki bi jo podrejene obveznice in delnice družbe Banca Marche, katerih imetniki so bile tožeče stranke, imele, če bi namesto likvidacije sklad F.I.T.D. dokapitaliziral banko.